
A Himantoglossum adriaticum magjainak életképesség vizsgálata, in situ és ex situ csíráztatása

 A Himantoglossum nemzetség természetvédelmi szempontból kiemelt fontosságú, mindkét hazai faj fokozottan védett és Natura jelölő. A kosborfajok magjának felépítése és gombakapcsoltságának okán a csírázás rendkívül érzékeny szakasza életmenetüknek. A H. adriaticum esetében nem rendelkezünk erről információval. Dolgozatomban a H. adriaticum magjainak életképesség vizsgálatának, in situ és ex situ csíráztatásának eredményeit tárgyalom.
 A magok életképesség vizsgálata során TTC-vel történő festési vizsgálatot végeztem, melynek előkezeléseként mechanikai rázásos magburok-repesztést alkalmaztam, majd 5 napig zárt, sötét helyen TTC oldatban hagytam állni.
 Az in situ csíráztatás során diakeretes módszert alkalmaztunk. A Keszthelyi-hegységben és a Sümeg-Tapolcai-háton 6-6 helyre helyeztünk ki 10-10 diakeretet 10-20 cm-re az anyatövek mellé, valamint 3-3 diakeretet az anyatövektől 10 méteres távolságba, kontrollként.
 Az ex situ csíráztatást az ELTE Füvészkert orchidea laborjában végeztem. Steril boxban, Fast táptalajra vetettem el hat lombiknyi érett tokból származó magot. Az első csírakezdemény megjelenésétől fogva havonta ellenőriztem a lombikokat.
 Az életképességi vizsgálat során a magok átlagos csírázóképessége 17,7%.
 Az in situ csírázóképesség a Keszthelyi-hegységben a magvetéstől számított 8. hónapban 0,094%. Az anyatövek mellett ez az arány 0,1%-ra nő. A kontroll keretek csírázási aránya 0,08%. 11 hónappal a magvetés után a csírázási arány már a 42%-ra nőtt. Ebbe beleszámítottam a 0. stádiumban levő protokormokat is. Az anyatövek mellett 50,3%, a kontroll keretek esetében 19,4% a csírázási arány.
 A Sümeg-Tapolcai-háton 8 hónappal a magvetés után a csírázási arány 0,11%. Az anyatövek mellett 0,13%-ra nő ez az arány. A kontroll keretek esetében egyetlen csíranövényt sem találtam a keretekben. 11 hónappal a kihelyezés után a csírázási arány már a 34,7%-ra nőtt. Az anyatövek mellett 39,9%-ra, míg a kontroll keretek esetében 3,5%-ra nőtt a csírázási arány
 Az ex situ csíráztatás során az első csírakezdemények a magvetéstől számított 9. hónapban jelentek meg. Egy lombikban csíráztak ki a magok kiemelkedően jól. Ennek a csírázóképessége a magvetéstől számított 13. hónapban 1,3%.
 Összevetve az in situ és ex situ csírázásokat, mind a természetben, mind a laboratóriumi körülmények között a H. adriaticum magjai a vetéstől számított 9-11.hónapban kezdtek el nagy mennyiségben csírázni, tehát a magok addig nyugalmi állapotban maradnak, de megőrzik a csíraképességüket.



